Kat red man van moontlike skietdoodFred Everitt saam met sy kat Bandit. (Foto: Thomas Wells/Daily Journal) ŉ Huiskat het haar eienaar van ŉ moontlike skietdood gered nadat sy alarm gemaak het dat twee mans by sy woning in die Amerikaanse deelstaat Mississippi probeer inbreek. Fred Everitt (68) het aan Daily Journal vertel dat sy 9 kg-kat, genaamd Bandit, nie net ŉ rooftog gefnuik het nie, maar ook sy lewe in die proses gered het, berig Fox News. “ŉ Mens hoor van waghonde, maar dié een is ŉ wagkat.” Die afgetrede mond-en-kaakchirurg het op 25 Julie in sy huis in Belden geslaap toe hy om 02:30 gehoor het hoe Bandit aanhoudend in die kombuis miaau. Die kat het skielik sy slaapkamer ingevaar, op sy bed gespring en die kombers van Everitt afgetrek. Bandit het heeltyd Everitt se arm gekrap en dit is toe dat hy onraad vermoed het. “Sy het nog nooit dít gedoen nie, so ek het dadelik gewonder wat skort,” sê hy. Everitt is na sy kombuis toe om ondersoek in te stel toe hy twee jong mans buite sy agterdeur sien staan het. Een het ŉ vuurwapen in sy hand gehad, terwyl die ander een ŉ koevoet gebruik het om die deur te probeer oopkry. In reaksie op die toneel wat voor hom afspeel, het Everitt gehardloop om sy eie vuurwapen te gaan kry. Teen die tyd dat hy weer in die kombuis gekom het, het die vermeende rowers reeds op die vlug geslaan. Hy het nie die polisie ná die voorval ontbied nie, maar hy meen sonder Bandit kon die situasie heeltemal anders verloop het. “Ek is dankbaar dat daar geen konfrontasie was nie, maar dit is alles te danke aan my kat.” Everitt het Bandit vier jaar vantevore van die Tupelo-Lee Humane Society aangeneem. Hoewel hy destyds haar lewe gered het, het sy hom nou bedank deur ook sy lewe te red. “Ek wil hê mense moet weet dat daar soveel waarde daarin is om ŉ dier te red. Jy weet nooit wanneer daardie selfde dier jou gaan red nie.”